作者:趙長卿
標題:寶鼎現
內容:囂塵盡掃，碧落輝騰，元宵三五。更漏永、遲遲停鼓。天上人間當此遇。正年少、盡香車寶馬，次第追隨士女。看往來、巷陌連甍，簇起星逑無數。政簡物阜清閒處。聽笙歌、鼎沸頻舉。燈焰暖、庭幃高下，紅影相交知幾戶。恣歡笑、道今宵景色，勝前時幾度。細算來、皇都此夕，消得喧傳今古。排備綺席成行，爐噴嫋、沈檀輕縷。睹遨遊彩仗，疑是神仙伴侶。欲飛去、恨難留住。漸到蓬瀛步。願永逢、恁時恁節，且與風光為主。